Φεστιβάλ Κινηματογράφου Θεσσαλονίκης 1966

Το 7ο Φεστιβάλ Κινηματογράφου Θεσσαλονίκης διοργανώθηκε ως 7ο Φεστιβάλ Ελληνικού Κινηματογράφου στις 22-28 Σεπτεμβρίου 1966  στην αίθουσα της Εταιρείας Μακεδονικών Σπουδών και στον κινηματογράφο Αλέξανδρος.

Το 1966 έμεινε ιστορικό για την πορεία του θεσμού του Φεστιβάλ Θεσσαλονίκης για έναν σημαντικό αριθμό καλλιτεχνικών ταινιών που διαγωνίστηκαν και για τη θύελλα των αντιδράσεων που προκάλεσαν τα βραβεία από μία κριτική επιτροπή ιδανική σε σύνθεση (μεταξύ των μελών ο Μάνος Χατζιδάκις, ο Γιάννης Τσαρούχης, η Έλλη Λαμπέτη, ο Γιάννης Μπακογιαννόπουλος, ο Γρηγόρης Γρηγορίου κ.ά. 

Κατ' αρχάς, εφαρμόστηκε για πρώτη φορά νέος κανονισμός, σύμφωνα με τον οποίο η έως τότε Εβδομάδα Ελληνικού Κινηματογράφου μετονομάστηκε σε Φεστιβάλ Ελληνικού Κινηματογράφου. Χρονιά με καλές ταινίες, ανατροπές και εκπλήξεις. Οι Ξεχασμένοι ήρωες του Τζέιμς Πάρις άνοιξαν το 7ο Φεστιβάλ με επεισοδιακό τρόπο: μπάντα που παιάνιζε, παρατεταγμένη διμοιρία στρατιωτών, ως και ένα πακέτο τσιγάρα βρήκαν οι θεατές στη θέση τους μετά την προβολή. Ακολούθησαν δεξιώσεις, χοροί και τραγούδια. Την επόμενη μέρα προβλήθηκε η μικρού μήκους Τζίμης ο Τίγρης του Παντελή Βούλγαρη, μία από τις πιο ολοκληρωμένες και κλασικές πλέον παραγωγές μικρής διάρκειας. Ακολούθησαν τέσσερις μεγάλου μήκους καθεμιά από τις οποίες με τον τρόπο της έχει θέση στην ανθολογία του ελληνικού κινηματογράφου: Με τη λάμψη στα μάτια του Πάνου Γλυκοφρύδη με θέμα την ελληνική αντίσταση στην Κατοχή (τρία βραβεία: σεναρίου, ανδρικού ρόλου στον Γιώργο Φούντα και μουσικής στον Χρήστο Λεοντή), Πρόσωπο με πρόσωπο του Ροβήρου Μανθούλη, κοινωνική σάτιρα από τις πιο εύστοχες του νέου ελληνικού κινηματογράφου, Εκδομή του Τάκη Κανελλόπουλου (δύναμη, ποίηση, ομορφιά -βραβείο φωτογραφίας στον Συράκο Δανάλη), Μέχρι το πλοίο του Αλέξη Δαμιανού (απέσπασε τιμητική διάκριση) που πραγματεύεται την κάθοδο προς τη θάλασσα του μετανάστη, αιώνιο σύμβολο φυγής. Και η έκπληξη: καλύτερη ταινία αναδείχθηκαν οι Ξεχασμένοι ήρωες μέσα σε κύμα αποδοκιμασιών. Το βραβείο γυναικείου ρόλου δόθηκε στη Βούλα Ζουμπουλάκη για το Σύντομο διάλειμμα του Ντίνου Κατσουρίδη.

Βραβευμένες ταινίες μεγάλου μήκους 

 Με τη λάμψη στα μάτια: 4 βραβεία (σεναρίου στον Πάνο Γλυκοφρύδη, μουσικής στον Χρήστο Λεοντή, α’ ανδρικού ρόλου στον Γιώργο Φούντα και τιμητική διάκριση ερμηνείας στον Ανέστη Βλάχο)
 Εκδρομή: 2 βραβεία (φωτογραφίας στον Συράκο Δανάλη και τιμητική διάκριση σκηνοθεσίας στον Τάκη Κανελλόπουλο)
 Μέχρι το πλοίο: 1 βραβείο (τιμητική διάκριση σκηνοθεσίας στον Αλέξανδρο Δαμιανό)
 Ξεχασμένοι ήρωες: 1 βραβείο (καλύτερης ταινίας μεγάλου μήκους)
 Πρόσωπο με πρόσωπο: 1 βραβείο (σκηνοθεσίας στον Ροβήρο Μανθούλη)
 Σύντομο διάλειμμα: 1 βραβείο (α’ γυναικείου ρόλου στην Βούλα Ζουμπουλάκη)

Συμμετοχές ταινιών μεγάλου μήκους 

 Δάφνις και Χλόη ’66
 Επιχείρησις Δούρειος Ίππος
 Ντάμα σπαθί (εκτός συναγωνισμού)
 Ο ζεστός μήνας Αύγουστος
 Ο θάνατος του Αλέξανδρου
 Ο Ψαρόγιαννος
 Στεφανία (εκτός συναγωνισμού)

Βραβευμένες ταινίες μικρού μήκους 

 Τζίμης ο τίγρης του Παντελή Βούλγαρη: 2 βραβεία (καλύτερης ταινίας μικρού μήκους με υπόθεση και τιμητική διάκριση ερμηνείας στον Σπύρο Καλογήρου)
 Πρέσπες του Τ. Χατζόπουλου: 1 βραβείο (καλύτερης ταινίας μικρού μήκους ντοκιμαντέρ)

Συμμετοχές ταινιών μικρού μήκους 

 750.000
 Αισιοδοξία
 Αλουμίνιο της Ελλάδος (εκτός συναγωνισμού)
 Άσκηση φόβου
 Ελληνική μεσημβρία - Σύμη το νησί του Νηρέα
 Λειδινός

Ρετροσπεκτίβα 

Θέμα: Νεορεαλιστικές επιδράσεις στον ελληνικό κινηματογράφο. Προβλήθηκαν 9 ταινίες.

Συζήτηση 

Θέμα: Νεορεαλισμός και το θέμα των ρεαλιστικών στοιχείων στον ελληνικό κινηματογράφο. Ομιλητής: Παύλος Ζάννας.

Κριτική επιτροπή 

Ιωάννης Θεοδωρακόπουλος πρόεδρος
Γιώργος Βαφόπουλος
Ιωάννης Βελλίδης
Έλλη Λαμπέτη
Απόστολος Μαγγανάρης
Γιάννης Μπακογιαννόπουλος
Α. Μπουντουβής
Γιάννης Τσαρούχης
Φιλοποίμην Φίνος
Μάνος Χατζιδάκις

Παραπομπές

1966